tartuNLP/wikipedia-smugri-20251201 huggingface dataset:
Edwin Colaço

Edwin Colaço (2. lokakuuta 1937 Uttan – 22. syyskuuta 2025) oli intialainen roomalaiskatolinen piispa. Hänet vihittiin papiksi 2. joulukuuta 1964 ja nimitettiin Amravatin hiippakunnan piispaksi 1. huhtikuuta 1995. Piispaksi vihkiminen seurasi 30. heinäkuuta. Pääkonsekraattorina toimi Simon Ignatius Pimenta, jota avustivat Leobard D'Souza ja Joseph Albert Rosario.
20. lokakuuta 2006 Colaço sai nimityksen Aurangabadin piispaksi.
Arizonan lippu

Arizonan lippu on Yhdysvaltain Arizonan osavaltion tunnus. Se hyväksyttiin käyttöön 17. helmikuuta 1917. Lipun yläosan kolmetoista raitaa kuvaavat Yhdysvaltain kolmeatoista ensimmäistä osavaltiota (toisen tulkinnan mukaan ne kuvaavat Arizonan kolmeatoista ensimmäistä piirikuntaa) ja auringonlaskua. Raitojen värit tulevat Espanjan lipusta, jonka alaisuuteen Arizona kerran kuului. Kuparinvärinen tähti kuvaa osavaltion kuparikaivoksia. Sininen alaosa kuvaa vapautta.
Vaikka Arizonan lippu otettiin virallisesti käyttöön vasta vuonna 1917, käytti Arizonan kiväärijoukkue sitä epävirallisesti jo vuonna 1911 Ohiossa järjestetyissä jokavuotisissa ampumakilpailuissa. Kiväärijoukkueen lipun suunnitteli eversti Charles W. Harris. Kun Arizonasta tuli seuraavana vuonna Yhdysvaltain osavaltio, annettiin myös osavaltion lipun suunnitteluvastuu eversti Harrisille, joka päätti ehdottaa Arizonan kiväärijoukkueen lippua koko osavaltion lipuksi.
Coloradon lippu

Coloradon lippu on Yhdysvaltain Coloradon osavaltion tunnus sinetin ohella. Se otettiin käyttöön 5. kesäkuuta 1911 ja sen suunnitteli Andrew Carlisle Johnson.
Lippu on jaettu kolmeen samankokoiseen vaakaraitaan, joista ylin ja alin ovat siniset ja keskimmäinen valkoinen. Lippuun on myös kuvattu punainen c-kirjain, jonka sisällä on keltainen ympyrä. Lipun sininen symboloi taivasta, keltainen aurinkoa, punainen maata ja valkoinen lumihuippuisia vuoria.
Ennio Appignanesi

Ennio Appignanesi (18. kesäkuuta 1925 Belforte del Chienti – 26. maaliskuuta 2015) oli italialainen roomalaiskatolinen arkkipiispa. Hänet vihittiin papiksi 8. huhtikuuta 1950 ja nimitettiin Luceran hiippakunnan vihkipiispaksi sekä Themisoniumin titulaaripiispaksi 20. joulukuuta 1980. Piispaksi vihkiminen seurasi 6. tammikuuta 1981. Pääkonsekraattorina toimi paavi Johannes Paavali II, jota avustivat Giovanni Canestri ja Belchior Joaquim da Silva Neto.
Appignanesi sai 15. syyskuuta 1983 nimityksen Castellanetan piispaksi. 3. heinäkuuta 1985 hänet nimitettiin Rooman vihkipiispaksi, ja hänelle myönnettiin arkkipiispan henkilökohtainen titteli. Samalla hänestä tuli Loriumin titulaariarkkipiispa. 21. tammikuuta 1988 Appignanesi nimitettiin Matera-Irsinan ja 19. tammikuuta 1993 Potenza-Muro Lucano-Marsico Nuovon arkkipiispaksi. Hän jäi eläkkeelle 9. tammikuuta 2001.
Diego Natale Bona

Diego Natale Bona (11. joulukuuta 1926 Castiglione Tinella – 29. huhtikuuta 2017) oli italialainen roomalaiskatolinen piispa. Hänet vihittiin papiksi 8. lokakuuta 1950 ja nimitettiin Porto e Santa Rufinan suburbikaarisen hiippakunnan piispaksi 9. marraskuuta 1985. Piispaksi vihkiminen seurasi 1. joulukuuta. Pääkonsekraattorina toimi Ugo Poletti, jota avustivat Ennio Appignanesi ja Clemente Riva. 
Saatuaan uuden nimityksen 17. tammikuuta 1994 Bona siirtyi Saluzzon piispaksi, jona hän toimi, kunnes jäi eläkkeelle 16. huhtikuuta 2003.
Monmouthshire

Monmouthshire () on kreivikunta ja yksi Walesin hallintoalueista. Se sijaitsee maan kaakkoisosassa Bristolin kanaalin rannalla Englannin rajalla ja sen pääkaupunkina toimii Usk. Hallintoalueella on arviolta 92 476 asukasta (vuonna 2015) ja sen pinta-ala on 849,15 neliökilometriä.
Kreivikunta käsittää merkittävän osan Monmouthshiren historiallisesta kreivikunnasta. Sen suurin kaupunki on Abergavenny. Kreivikunnassa sijaitsee monia vanhoja linnoja sekä muita nähtävyyksiä.
Carmarthenshire

Carmarthenshire (, lyhyemmin "Sir Gâr") on kreivikunta ja yksi Walesin hallintoalueista. Se sijaitsee maan eteläosassa Bristolin kanaalin rannikolla ja sen pääkaupunkina toimii Carmarthen. Hallintoalueella on arviolta 185 123 asukasta (vuonna 2015) ja sen pinta-ala on 2 370,35 neliökilometriä.
Carmarthenshirea kutsutaan ”Walesin puutarhaksi”, koska seutu on hyvin hedelmällistä.
Kymrin kieltä osaavien osuus on 2000-luvulla laskenut Carmarthenshiressa 44 prosenttiin sadan vuoden takaisesta 90 prosentista. Vuoden 2011 väestönlaskennassa kotitalouksista 25 prosenttia oli täysin kymrinkielisiä, ja lisäksi 24 prosentissa kymriä käytettiin jonkin verran.
Powys

Powys (, ) on yksi Walesin hallintoalueista ja seremoniallinen kreivikunta (, ). Se sijaitsee sisämaassa Walesin keskiosassa Englannin rajalla ja sen pääkaupunkina toimii Llandrindod Wells. Hallintoalueella on arviolta 132 642 asukasta (vuonna 2015) ja sen pinta-ala on 5 180,37 neliökilometriä. 
Kreivikunta on saanut nimensä muinaiselta Powysin kuningaskunnalta, joka käsitti nykyisen kreivikunnan pohjoisosan ja alueita Englannista. Kuningaskunta hävisi vuonna 1260, kun alueen valtasi Gwyneddin kuningaskunnan Llywelyn ap Gruffydd. 
Vuonna 2007 Reilun kaupan sertifiointijärjestelmä myönsi Powysin kreivikunnalle Fairtrade County -arvonimen.
Gwynedd

Gwynedd on kreivikunta ja yksi Walesin hallintoalueista. Se sijaitsee maan luoteisosassa Irlanninmeren rannalla ja sen pääkaupunkina toimii Caernarfon. Hallintoalueella on arviolta 122 864 asukasta (vuonna 2015) ja sen pinta-ala on 2 534,94 neliökilometriä.
Gwyneddin seremoniallinen kreivikunta ("preserved county") käsittää myös Angleseyn saaren. Alue on saanut nimensä muinaiselta Gwyneddin kuningaskunnalta, ja kulttuuris-historiallisessa merkityksessä nimeä voidaankin käyttää laajemmasta alueesta, joka käsittää suuren osan Pohjois-Walesista. Valtaosa Gwyneddin asukkaista on kymrinkielisiä.
Bagger Vance – viheriön legenda

Bagger Vance – viheriön legenda (engl. "The Legend of Bagger Vance") on vuonna 2000 valmistunut draamakomedia, joka perustuu Steven Pressfieldin romaaniin. Elokuvan pääosia esittävät muun muassa Will Smith, Matt Damon, Charlize Theron ja Bruce McGill. Tarina sijoittuu golfin maailmaan. Elokuvan on ohjannut Robert Redford. Elokuva jäi kertojaäänenä toimineen Jack Lemmonin viimeiseksi ennen hänen kuolemaansa vuonna 2001.
Urjalan taikayö

 
Urjalan taikayö on Martti Innasen vuonna 1967 julkaistu kappale ja single, joka oli suuri hitti saman vuoden syksyllä. Sen on säveltänyt Erik Lindström ja sanoittanut Innanen itse. Kappaleen sanoitus kuvaa maalaisromanttista maisemaa, jossa Urjalassa tapahtuvien puimatöiden aiheuttama varstojen jyske kuuluu aina Huittisiin asti. Kappale alkaa suoraan keskeisillä teemoilla: "Läpi Urjalan ja kautta Huittisten kuuluu hirveä jyske varstojen, nytpä maistuu työ, varstat maihin lyö, tää on Urjalan taikayö." Laulu julkaistiin samana vuonna ilmestyneellä Innasen esikoisalbumilla "Rakkauden ja onnensatumaan täysivaltainen suurlähettiläs". Singlen B-puolella oli kappale ”Kilpauinti kuunsillalla”.
Innanen esitti kappaleen Urjalan kunnan satavuotisjuhlissa keväällä 1968, ja samoihin aikoihin kunnanvaltuusto lahjoitti hänelle elinikäisen käyttöoikeuden rantapalstaan Urjalan Pynnäjärveltä, kun hän oli tehnyt laulullaan paikkakuntaa tunnetuksi. Vastoin yleistä harhaluuloa, Innanen ei koskaan asunut Urjalassa, vaan oli lähtöisin Helsingistä ja asui koko elämänsä pääkaupunkiseudulla. Myös Innasen sukujuuret juontavat täysin toisaalle, sillä hänen isänsä oli kotoisin Parikkalasta Etelä-Karjalasta ja äitinsä Kivennavalta Karjalankannakselta. Kunta asetti Innaselle lahjoitetun rantapalstan myyntiin kevättalvella 2013 ja asiasta on sen jälkeen kehittynyt julkista keskustelua mahdollisesta oikeusturvan loukkauksesta.
Vastaanotto.
Kappaleen ilmestyessä Innasen omaperäinen huumori ei miellyttänyt kaikkia:
Innasta itseään puolestaan ei erityisemmin imarrellut se, että osa kuuntelijoista piti kappaletta esittäjänsä kotiseuturakkauden osoituksena ja laulun tekijää maaseudulta Helsinkiin muuttaneena artistina. ”Urjalan taikayö” oli alun perin singlen B-puolella, mutta A-puolen kappale ”Kilpauinti kuunsillalla” jäi lopulta miltei täysin varjoon.
Helsingin Sanomien pilapiirtäjä Kari Suomalainen kommentoi kappaleen suosiota piirroksessaan, jossa kaksi miestä keskusteli myöhempää Rysänperää muistuttavassa maalaismaisemassa: ”Ootko kuullu, että kun Innanen sai viisunsa palkaksi palstan Urjalasta, niin Vennamo päätti heti laulaa levylle 'Jo Karjalan kunnailla'...” Samaan aikaan Suomen Maaseudun Puolueen puheenjohtaja, karjalaissyntyinen Veikko Vennamo oli esittänyt Suomen itärajan tarkistusta ja eräiden talvi- ja jatkosodassa menetettyjen alueiden palauttamista Suomeen. Piirros huvitti Martti Innasta siinä määrin, että hän hankki piirroksen alkuperäiskappaleen itselleen.
Vaikutus.
”Urjalan taikayön” vaikutus Urjalassa on nähtävissä edelleen. Paikkakunnalla on nimetty laulun mukaan muun muassa leirintäalue ja kesäteatteri. Myös Urjalasta Punkalaitumen kautta Huittisiin johtava matkailutie Taikayöntie (seututie 230) sai nimensä laulun mukaan, sillä kappaleessa mainitaan kaksi tienvarren kolmesta paikkakunnasta.
Jorge Casaretto

Alcides Jorge Pedro Casaretto (s. 27. joulukuuta 1936 Buenos Aires) on argentiinalainen roomalaiskatolinen piispa. Hänet vihittiin papiksi 5. syyskuuta 1964 ja nimitettiin Rafaelan hiippakunnan piispaksi 28. joulukuuta 1976. Piispaksi vihkiminen seurasi 19. maaliskuuta 1977. Pääkonsekraattorina toimi Justo Oscar Laguna, jota avustivat Vicente Faustino Zazpe ja Emilio Bianchi di Cárcano.
14. maaliskuuta 1983 Casaretto sai nimityksen San Isidron hiippakunnan koadjuuttoripiispaksi, ja hänet asetettiin virkaan 15. kesäkuuta; hän nousi San Isidron piispaksi 13. toukokuuta 1985.
Nubat

Nubat ovat kordofanilaisia kieliä puhuva etninen ryhmä Sudanissa. He asuvat Kordofanin maakunnan Nubavuorilla. Nubia ei tule sekoittaa toista alkuperää oleviin nubialaisiin.
Nubat jakautuvat yli kuuteenkymmeneen ryhmään, joilla on useita alaryhmiä. He ovat muuttaneet nykyiselle asuinalueelleen 1500-luvulla pakoon baggaroiden ja arabien hyökkäyksiä. Perinteisiä elinkeinoja ovat maanviljely ja karjanhoito. Sukuryhmät ovat pohjoisessa patrilineaarisia ja etelässä matrilineaarisia. Suurin osa kansasta harjoittaa perinteistä uskontoa. Pieni ryhmä on kristittyjä ja vielä pienempi joukko muslimeja. Nubat ovat tunnettuja vartalomaalauksistaan ja arpikoristeistaan.
Sudanin sisällissota on vaikuttanut voimakkaasti nubien elämään. Tuhansia ihmisiä on kuollut yhteenotoissa maan hallituksen aseistamien baggaroiden kanssa, ja monet ovat joutuneet muuttamaan hallituksen valvomiin kyliin tai Tšadin ja Keski-Afrikan tasavallan pakolaisleireille. Sota on myös hajottanut perinteisiä sukuyhteisöjä.
Justo Oscar Laguna

Justo Oscar Laguna (25. syyskuuta 1929 Buenos Aires – 3. marraskuuta 2011) oli argentiinalainen roomalaiskatolinen piispa. Hänet vihittiin papiksi 18. syyskuuta 1954 ja nimitettiin San Isidron hiippakunnan vihkipiispaksi sekä Laresin titulaaripiispaksi 1. helmikuuta 1975. Piispaksi vihkiminen seurasi 8. maaliskuuta. Pääkonsekraattorina toimi Antonio María Aguirre, jota avustivat Alberto Devoto ja Manuel Tato.
22. tammikuuta 1980 Laguna sai nimityksen Morónin hiippakunnan piispaksi; hänet asetettiin virkaan 22. maaliskuuta. Hän jäi eläkkeelle 30. marraskuuta 2004, jolloin hänen seuraajakseen nimitettiin Luis Guillermo Eichhorn.
Faras

Faras oli muinainen kaupunki nykyisen Sudanin alueella. Se sijaitsi Niilin länsirannalla Wadi Halfan lähellä.
Meroen kuningaskuntaa kuulunut Faras perustettiin vuoden 500 tienoilla eaa. 600-luvun loppupuolella siitä tuli kristityn Nobatian pääkaupunki. Sieltä on löydetty muinaisen kaupunginmuurin, arabien uudelleen rakentaman linnoituksen, lukuisten kirkkojen, luostarin ja asuintalojen raunioita. Kirkkojen ainutlaatuiset freskot todistavat erityisen nubialaisen seinämaalauskoulukunnan olemassaolosta. Kaupungin lähellä sijaitsivat Ramses II:lle ja kuningatar Hatšepsutille omistetut kalliotemppelit, meroelaisen palatsin ja hautausmaan sekä Tutankhamonin temppelin rauniot.
Assuanin padon rakentamisen yhteydessä Faras jäi Nasserjärven alle. Puolalaisten arkeologien 1960-luvulla esiin kaivamia seinämaalauksia säilytetään nykyään Sudanin kansallismuseossa Khartumissa sekä Varsovan museoissa.
Eduardo Vicente Mirás

Eduardo Vicente Mirás (14. marraskuuta 1929 Buenos Aires – 24. helmikuuta 2022) oli argentiinalainen roomalaiskatolinen arkkipiispa. Hänet vihittiin papiksi 3. elokuuta 1952 ja nimitettiin Buenos Airesin vihkipiispaksi sekä Ambian titulaaripiispaksi 1. maaliskuuta 1984. Piispaksi vihkiminen seurasi 27. huhtikuuta. Pääkonsekraattorina toimi Juan Carlos Aramburu, jota avustivat Arnaldo Clemente Canale ja Domingo Salvador Castagna.
Mirás sai 20. marraskuuta 1993 nimityksen Rosarion arkkipiispaksi, jonka virkaan hänet asetettiin 11. maaliskuuta 1994. Hän jäi eläkkeelle 22. joulukuuta 2005.
Stig-Olof Wikberg

Stig Olof Aksel Wikberg (16. lokakuuta 1917 Helsinki – 28. tammikuuta 1992 Helsinki) oli suomalainen upseeri ja kontra-amiraali. Wikberg toimi upseerin eri tehtävissä Suomen merivoimissa, viimeksi merivoimien komentajana vuosina 1974–1977. Kontra-amiraaliksi hänet ylennettiin vuonna 1973.
Sotilasura.
Wikberg valmistui upseeriksi Merisotakoulusta 1942 ja kävi Sotakorkeakoulun 1953 sekä valtakunnallisen maanpuolustuskurssin 1969. Jatkosodan aikana hän oli moottoritorpedoveneosastossa torpedoveneen päällikkönä. Sodan jälkeen hän toimi raivaajaosastossa tykkivene "Turunmaan" ja "Hämeenmaan" päällikkönä ja osastoupseerina 1946–1949, 1. laivastolippueessa laivueenkomentajana ja lippueupseerina 1953–1955, toimistopäällikkönä merivoimien esikunnassa 1958–1962, saattajalaivueen komentajana ja saattaja "Uusimaan" päällikkönä 1963–1964, Merivoimien esikunnan osastopäällikkönä ja esikuntapäällikkönä 1965–1969 sekä Puolustusministeriön sotilasasiainpäällikön osastopäällikkönä 1970–1974. Merivoimien komentajaksi Wikberg nimitettiin 1974. Hän jäi eläkkeelle 1977.
Teatro San Carlo

Teatro San Carlo ("Teatro di San Carlo") on Italian Napolissa sijaitseva oopperatalo. Se on yksi maailman vanhimmista ja Italian perinteikkäimmistä oopperanäyttämöistä. Sen ensimmäinen rakennus vihittiin käyttöön vuonna 1737 ja nykyinen rakennus otettiin käyttöön vuonna 1816.
Kantaesityksiä.
Teatro San Carlossa on järjestetty muun muassa Rossinin ja Donizettin teosten kantaesityksiä.
Klinit

Klinit (Clinidae) on luikerokaloihin kuuluva heimo, jonka lajeja tavataan kaikista valtameristä. 
Taksonomia.
Varhaisimmat klinien heimoon kuuluvat fossiilit on ajoitettu eoseenikaudelle. Heimon lajien määrä vaihtelee lähteittäin. Nykyisin heimossa katsotaan olevan 26 sukua ja noin 90 lajia. Eräät kalatieteilijät katsovat klinien muodostavan yhdessä haukiluikeroiden (Chaenopsidae) ja tupsukkaiden (Labrisomidae) kanssa monofyleettisen heimon. Tässä luokittelutavassa klineihin kuuluisi noin 180 lajia ja 40 sukua.
Anatomia.
Klinit ovat ulkonäöltään monimuotoinen heimo. Yhteisiä tekijöitä ovat pienet suomut, piikikkäät evät ja se, että selkäevän etuosan ruodot ovat usein takaosan ruotoja korkeammat. Päässä on usein karvamaisia tai piikkimäisiä ulokkeita. Väriltään klinilajit ovat usein hyvin kirjavia ja sulautuvat hyvin elinympäristöönsä. Useimmat heimon kaloista ovat melko pienikokoisia, noin 5 cm:n pituisia, mutta suurin laji kelppiklini ("Heterostichus rostratus") voi saavuttaa 60 cm:n pituuden.
Levinneisyys ja elintavat.
Klinejä tavataan Atlantin, Intian valtameren ja Tyynenmeren alueilta. Erityisen yleisiä ne ovat eteläisen Afrikan ja Australian sekä Yhdysvaltain rannikoilla. Tyypillisesti ne elävät lauhkeissa vesissä. Klinit ovat tyypillisesti melko matalan veden lajeja ja ne elävät kivikoissa, koralliriutoilla, vesikasvien ja levien seassa ja vuorovesilammikoissa. 
Klinit elävät lähellä pohjaa ja syövät pieniä kaloja ja selkärangattomia eläimiä, kuten matoja ja äyriäisiä. Suurin osa heimon kaloista kutee, mutta jotkut synnyttävät eläviä poikasia. Lisääntyminen tapahtuu keväisin. Koiras vartioi munia. Eräitä heimon lajeja voidaan pitää akvaarioissa.
Gustaf Aulén

Gustaf Emanuel Hildebrand Aulén (15. toukokuuta 1879 – 16. joulukuuta 1977) oli ruotsalainen teologi ja luterilaisen kirkon piispa. Hän opiskeli Uppsalan yliopistossa, ja hänestä tuli vuonna 1913 Lundin yliopiston systemaattisen teologian professori. Vuosina 1933–1952 hän johti Strängnäsin hiippakuntaa. Hän oli lundilaisen teologian edustaja yhdessä Anders Nygrenin ja Ragnar Bringin kanssa. Lundilaista teologiaa voi verrata lähinnä saksan- ja englanninkielisessä maailmassa vaikuttaneeseen ”uusortodoksiseen teologiaan”, joka korosti teologian teosentrisyyttä liiallista antroposentrismiä vastaan.
Aulénin ajatteluun vaikuttivat erityisesti Martti Luther ja Friedrich Schleiermacher. Schleiermacheria hän myös arvosteli, koska hän pyrki palaamaan klassiseen sovitusoppiin, josta katsoi muun muassa Schleiermacherin edustaman antroposentrisen kulttuuriprotestantismin poikkeavan. Hänen tunnetuin teoksensa on "Den kristna försoningstanken" (1930, englanniksi "Christus Victor" 1931). Teoksessa Aulén puolustaa sovitusopillista teoriaa, johon hän viittaa ”klassisena” näkemyksenä. Siinä sovitus tulkitaan jumalallisen kamppailun tulokseksi; Jeesus taistelee ihmiskunnan orjuuteen ja kärsimykseen alistaneita pahoja voimia vastaan ja voittaa ne. Aulén nimesi kaksi muuta sovitusteoriaa, jotka ovat skolastinen (muun muassa Anselm Canterburyläinen) ja subjektiivinen (muun muassa Pierre Abélard).
Aulén sai työstään kansainvälistä tunnustusta, ja useimmat hänen myöhemmistä teoksistaan käännettiin pian julkaisun jälkeen englanniksi. 
Aulén oli myös säveltäjä, jonka panos virsikirjaan oli huomattava. Hän oli vuoden puheenjohtaja vuoden 1936 koraalikirjakomiteassa, joka valmisteli vuoden 1939 koraalikirjaa. Kaksi hänen sävellystään on Ruotsin kirkon virsikirjassa. Virren 62 "Än finns det en värld" on kirjoittanut Olov Hartman 1980. Sama sävelmä on myös virrellä 258 ("O liv, som blev tänt", tekijä N. S. F. Grundvig, 1824). Virren 83 "Som klaraste vattuflöden" on kirjoittanut Karl-Gustav Hildebrand 1936. Hän kirjoitti virren omiin häihinsä, jossa Aulèn oli vihkijänä. Virret ovat suomeksi Ruotsin kirkon virsikirjassa. (Virsi 62 ""On hengissä maa"," virsi 258 "Se kätkössä on", virsi 83 "Kuin puhdas ja päilyvä virta"). Virsi "On hengissä maa" on Suomen ev. lut. kirkon virsikirjassa virsi 166. Suomen kirkon ruotsinkielisessä virsikirjassa on kolme Aulènin säveltämää virttä: 168, "Fädernas kyrka," 170 ""Än finns det en värld" "ja 388 ""O liv, som blev tänt"."
Aulén toimi Ruotsin kuninkaallisen musiikkiakatemian puheenjohtajana vuosina 1944–1950. Vetäydyttyään hiippakuntansa johdosta hän palasi Lundiin ja omistautui akateemiselle työlleen. Hän julkaisi omaelämäkerran vuonna 1975.
Aulén kuului Samfundet Nordens Frihetin johtokuntaan ja sai vuonna 1946 Pyhän Olavin ritarikunnan suurristin. Hänet on haudattu Lundin Norra kyrkogårdenille.
Kawar

Kawar (myös "Kaouar") on kalliorinne ja sen länsipuolella sijaitseva keidasryhmä Nigerin koillisosassa Bilman departementissa.
Noin 150 kilometrin pituinen pohjois-eteläsuuntainen kalliojono suojaa keitaita idästä puhaltavalta hiekalta. Sen pohjoisosassa sijaitsee 576 metriä korkea Pic Zoumri. Lännessä levittäytyy Saharaan kuuluva Ténérén hiekka-aavikko, pohjoisessa Djadon ylänkö ja etelässä Bilman hiekka-aavikko.
Kawarin tärkeimmät keitaat ovat Bilma, Dirkou ja Aney. Niiden asukkaat ovat keskenään sekottuneita kanureja, teda-heimoon kuuluvia tubuja ja tuaregeja. Kanurien ja tubujen sekoituksesta käytetään Kawarissa nimitystä "guézibida". Seudun pääkieli on kanuri.
Ukba ibn Nafin johtamien arabien kerrotaan valloittaneen Kawarin vuonna 666. 1200-luvulta lähtien se kuului Kanem-Bornun valtakuntaan. Keskiajalla seudun läpi kulki Fezzanin ja Tšadjärven välinen tärkeä kauppareitti. 1700-luvulta lähtien se kärsi tuaregien ja tubujen hyökkäyksistä. Ensimmäiset eurooppalaiset tutkimusmatkailijat kävivät Kawarissa 1800-luvulla. Ranskalaiset valtasivat sen vuonna 1906.
Nykyään Agadezista Kawarin kautta kulkeva autiomaareitti haarautuu Siguedinessa Madaman kautta Libyan Tumun raja-asemalle sekä Chirfan kautta Algerian Djanetiin. Keitailla kasvatetaan taatelipalmuja sekä viljellään vihanneksia, sinimailasta ja ohraa. Bilmassa tuotetaan myös suolaa.
Javier Prado Aránguiz

Francisco Javier Prado Aránguiz SS.CC. (8. maaliskuuta 1929 Santiago de Chile – 23. kesäkuuta 2020) oli chileläinen roomalaiskatolinen piispa. Hänet vihittiin papiksi 19. syyskuuta 1953 ja nimitettiin Iquiquen hiippakunnan piispaksi 9. heinäkuuta 1984. Piispaksi vihkiminen seurasi 2. syyskuuta. Pääkonsekraattorina toimi Angelo Sodano, jota avustivat Francisco de Borja Valenzuela Ríos ja Eladio Vicuña Aránguiz.
28. huhtikuuta 1988 Aránguiz sai nimityksen Valparaíson vihkipiispaksi ja 16. huhtikuuta 1993 Rancaguan piispaksi. Hän jäi eläkkeelle 23. huhtikuuta 2004.
Frans Junnelius

Frans Junnelius (1850 Oulu – 1916 Kemi) oli pankinjohtaja ja Kemin kaupunginvaltuuston puheenjohtaja.
Ura.
Junnelius toimi Salon kihlakunnan henkikirjoittajana ja kruununvoudin apulaisena vuosina 1868–1874. Vuosina 1875–1886 hän toimi Vaasan ja Oulun lääninhallitusten konttoristina. Vuosina 1872–1889 hän hoiti väliaikaisesti myös henkikirjoittajan, kruununvoudin, lääninkamreerin ja lääninkirjurin toimia Kemissä. Junnelius suoritti 1893 kamreerin tutkintoa vastaavat opinnäytteet. Kemin kaupunginvaltuustossa hän toimi varapuheenjohtajana 1900–1903 ja oli lisäksi rahatoimikamarin esimies, valtuuston puheenjohtaja Junnelius oli 1904–1905. Junnelius oli päätoimessaan Kemin Kansallis-Osake-Pankin tarkastajana, johtajana ja johtokunnan jäsenenä 1892–1916.
Henkilöhistoria.
Junnelius oli naimisissa Kemin yhteiskoulun opettajan Johanna (Hanna) Liuskin kanssa. Hanna Liuski oli yksi ensimmäisistä kolmesta Myllytullin koulusta valmistuneesta naisylioppilaasta. Perheeseen syntyi kolme lasta, joista yksi oli lääkäri Frans Einari Jounela (s. 1900). Junnelius rakennutti Kemiin 1901 nikkarityylisen puutalon, Junneliuksen talon, joka on suojelukohde.
Jeddah Tower

Jeddah Tower (; , "Burj Jidda";), aiemmalta nimeltään Kingdom Tower, on Jeddaan Saudi-Arabiaan rakenteilla oleva pilvenpiirtäjä. Kilometrin korkuiseksi tarkoitettu Jeddah Tower tulisi valmistuttuaan olemaan maailman korkein rakennus, ja 828-metrinen Burj Khalifa jäisi toiseksi. Arkkitehti Adrian Smithin suunnitteleman rakennuksen oli alun perin tarkoitus valmistua 2017, mutta arvioiduksi valmistumisajaksi arvioitiin vuosi 2020. Syyskuussa 2018 kerroksia oli 47, alle kolmannes, eikä työmaalla näkynyt toimintaa vuosiin. Rakennussuunnitelma julkistettiin 2004, ja rakennustyöt aloitettiin 2013
Alun perin Jeddah Towerista suunniteltiin 1,6 kilometrin korkuista, mutta vuonna 2008 todettiin, ettei alueen maaperä sovellu niin korkealle rakennukselle, niinpä sen korkeus laskettiin kilometriin. Jeddah Towerin rakentaminen kokonaiskustannuksiksi on ilmoitettu aluksi 860 miljoonaa euroa, myöhemmin 20 miljardia euroa, ja sen rahoittaa miljardööriprinssi Al-Walid ibn Talal, joka sittemmin vangittiin korruptioepäilyiden vuoksi. Kun rakennus on otettu käyttöön, se sisältää muun muassa Four Seasons -hotellin, asuntoja ja toimistoja. Rakennukseen tulee suunnitelman mukaan 169 kerrosta, joista kaksi maanalaisia. Kerroksista jopa 85 olisi tyhjiä, sillä ne ovat liian ahtaita asumiseen tai toimistotiloiksi.
Jeddah Towerin ympärille on suunnitteilla kaupunki Jeddah Economic City, toiselta nimeltä King Abdullah Economic City. Vuosien odotuksen jälkeen projekti liikahti eteenpäin 2023.
Franco Causio

Franco Causio (s. 1. helmikuuta 1949 Lecce, Italia) on italialainen jalkapalloilija. 
Causio voitti Italian riveissä maailmanmestaruuden vuonna 1982. Hän pelasi MM-turnauksessa kahdessa ottelussa mutta loppuottelussa vain viimeiset hetket. Hän pelasi kaikkiaan 63 maaottelua ja teki niissä kuusi maalia vuosina 1972–1983.
Seuratasolta Causio muistetaan parhaiten Juventuksesta.
Francesco Graziani

Francesco Graziani (s. 16. joulukuuta 1952 Subiaco, Italia) on italialainen jalkapalloilija ja jalkapallovalmentaja. 
Graziani voitti Italian riveissä maailmanmestaruuden vuonna 1982. Hän pelasi noissa kisoissa Italian jokaisessa ottelussa ja teki yhden maalin mutta joutui jättämään loppuottelun kesken olkapäävamman takia jo seitsemännellä minuutilla. Hän pelasi kaikkiaan 64 maaottelua ja teki niissä 23 maalia vuosina 1975–1983.
Seuratasolta Graziani muistetaan parhaiten Torinosta.
Magnus Erlingmark

Magnus Erlingmark (s. 8. heinäkuuta 1968 Jönköping, Ruotsi) on ruotsalainen entinen jalkapalloilija.
Erlingmark oli voittamassa Ruotsille MM-pronssia 1994. Seuratasolta hän pelasi pisimpään IFK Göteborgissa, 1993-2004.
Hänen poika August on myös jalkapalloilija joka pelaa isänsä tavoin IFK Göteborgissa.
Atte Palokangas

Atte Palokangas (s. 29. lokakuuta 1981 Nivala) on suomalainen hard rock- / metalli-rumpali. Hän on soittanut yhtyeissä Agonizer, Before the Dawn, Thunderstone ja Beast in Black. Näiden lisäksi hän on soittanuth muun muassa Tiina Sanila Bandin rumpalina. Palokangas on aiemmin soittanut muissakin yhtyeissä, muun muassa DreamRealm, Sinity, Frustards, Wreck On ja Among the Prey.
Palokangas erosi Before the Dawnista kesäkuussa 2011, kun yhtyeen vaihtoi musiikkityylinsä aiempaa rankemmaksi.
Helmikuun alussa 2014 Thunderstone tiedotti valinneensa Palokankaan rumpalikseen. Helmikuussa 2018 hänen tiedotettiin liittyneen Beast in Black -yhtyeen rumpaliksi.
Lancaster Gaten metroasema

Lancaster Gate on Lontoon metron Central Linen asema. Asema sijaitsee Westminsterin alueella Bayswater Road -kadun varressa Kensington Gardensin pohjoispuolella. Asema on Lontoon matkakortin maksualueella 1.
Lancaster Gaten asemalta on noin 300 metrin matka Paddingtonin rautatieasemalle, mikä tarjoaa vaihtoyhteyden Lontoosta länteen kulkevien kaukojunien ja Central Linen välille. Vaihtoyhteyttä ei kuitenkaan ole merkitty metrokarttoihin.
Historia.
Lancaster Gaten asema avattiin 30. heinäkuuta 1900 osana Central London Railwayta. Alkuperäisen asemarakennuksen suunnitteli arkkitehti Harry Bell Measures. Asema purettiin ja avattiin uudelleen vuonna 1968 osana paikalle rakennettua T P Bennett &amp; Sonin suunnittelemaa nykyisin hotellikäytössä olevaa toimistorakennusta.
Vuonna 2006 asema oli suljettuna heinäkuusta marraskuuhun asti aseman hissien uudistustöiden vuoksi.
Simon Strübin

Simon Strübin (s. 21. maaliskuuta 1979 Zürich) on sveitsiläinen curlingpelaaja ja olympiamitalisti. Hän on edustanut uransa aikana seuratasolla CC St. Galler Bäriä ja CC Basel-Regiota.
Strübin oli voittamassa juniorien MM-pronssia Thunder Bayssa 1998. Hän oli mukana maansa joukkueessa myös MM-kilpailuissa 2003, joissa Sveitsi sai hopeaa. Strübin osallistui ensimmäisiin olympialaisiinsa Torinossa 2006, jossa sveitsiläiset olivat turnauksen jaetulla viidennellä sijalla. Hän oli maansa avausheittäjä EM-kisoissa 2009, joissa hän sai hopeaa. Strübinistä tuli olympiamitalisti Vancouverissa 2010, kun Sveitsi sai pronssia.
Lähteet.
Madama

Madama on raja-asema Nigerin koillisosassa lähellä Libyan rajaa. Se koostuu nigeriläisestä varuskunnasta ja ranskalaisten siirtomaa-aikana rakentamasta linnakkeesta. Raja-asemaa ympäröivä laaja alue on täysin asumatonta Saharan autiomaata.
Madaman ohi kulkee Libyan Tumun raja-asemalta (95 kilometriä) Dao Timnin tarkastuspisteen (180 kilometriä) kautta Siguedineen (255 kilometriä) johtava autiomaareitti. Aikaisemmin sitä pitkin kulkivat Kanem-Bornun, Fezzanin ja Välimeren välillä matkanneet kauppakaravaanit. Viime aikoina reittiä ovat käyttäneet etupäässä Libyaan ja Eurooppaan pyrkivät länsiafrikkalaiset siirtotyöläiset ja laittomat maahanmuuttajat.
Blair Jones

Blair Jones (s. 27. syyskuuta 1986 Central Butte, Saskatchewan) on kanadalainen jääkiekkoilija, pelipaikaltaan keskushyökkääjä. Hän pelaa NHL-seura Philadelphia Flyersin organisaatiossa.
Pelaajaura.
Jones pelasi junioriuransa WHL-liigan Red Deer Rebelsissä ja Moose Jaw Warriorsissa. Tampa Bay Lightning varasi hänet vuoden 2005 NHL:n varaustilaisuudessa vuorolla 102. Kaudeksi Jones siirtyi Tampa Bayhin ja pelasi tulokaskaudellaan 20 ottelua NHL:ssä ja 45 ottelua AHL-farmiseurassa Springfield Falconsissa. Kauden hän vietti miltei kokonaan farmijoukkueessa, tällä kertaa Norfolk Admiralsissa. Kaudella 2008–2009 Jonesille ei riittänyt peliaikaa Tampan Bayn kokoonpanossa ollenkaan.
Jones pelasi Tampa Bayn organisaatiossa viiden kauden ajan saaden peliaikaa NHL:ssä vain 78 ottelun verran. Kaudella Jones viimein vakiinnutti paikkansa Tampa Bayn edustuksessa, mutta hänet myytiin tammikuussa Calgary Flamesiin vaihdossa Brendan Mikkelsoniin.
Ukrainan kansan vapauden kaari

Ukrainan kansan vapauden kaari () on suuri, alkujaan Neuvostoliiton aikana vuonna 1982 rakennetusta, Ukrainan ja Venäjän ystävyyden kunniaksi pystytetystä muistomerkistä pystyyn jätetty titaanikaari Ukrainan pääkaupungin Kiovan keskusta-alueella. 
Alkujaan Kansojen ystävyyden kaareksi kutsuttuun muistomerkkiin kuului 35 metriä korkea titaanista rakennettu kaari, kahdeksan metriä korkea pronssipatsas, joka kuvasi Neuvostoliiton vaakunaa piteleviä venäläistä ja ukrainalaista työläistä, ja graniitista valmistettu, Perejaslavin sopimusta kuvastava veistos. Molemmat sateenkaaren muotoisen titaanikaaren alla olleet veistokset olivat ukrainalaisen kuvanveistäjän Oleksandr Skoblikovin suunnittelemia. 
Vuonna 2018 ihmisoikeusaktivistit kiinnittivät titaanikaareen ystävyyden säröä kuvastavan tarran. Tällä haluttiin kiinnittää huomiota poliittisten vankien kohtalolle Venäjällä ja sen miehittämällä Krimin niemimaalla.
Pronssinen kansojen ystävyyttä kuvaava veistos poistettiin 26. huhtikuuta 2022 Venäjän Ukrainan-hyökkäyksen seurauksena. Työssä avusti arkkitehti Serhi Myrhorodsky, joka oli yksi kuvanveistäjää avustaneista teoskokonaisuuden alkuperäisistä suunnittelijoista. Myös graniittisen Perejaslavin sopimusta kuvastaneen veistoksen poistamista valmisteltiin laudoittamalla se samassa yhteydessä.
Kiovan kaupunki nimesi jäljelle jätetyn titaanikaaren "Ukrainan kansan vapauden kaareksi" 14. toukokuuta 2022.
Viestipataljoona 2 (jatkosota)

Viestipataljoona 2 eli VP 2 oli jatkosodan aikainen Pohjois-Hämeen Sotilasläänin Jyväskylän Suojeluskuntapiirissä perustettu viestipataljoona. Pataljoona oli suoraan Päämajan alainen ja sen pääasiallinen tehtävä oli puhelinyhteyksien ja -keskusten rakentaminen ja ylläpito Päämajan ja armeijakuntien välillä. Pataljoona oli organisaatioltaan Päämajan B-tyypin mukainen viestipataljoona 
Perustaminen.
Viestipataljoona 2 perustettiin Jyväskylän Kasvatusopillisen Korkeakoulun alueella 17. kesäkuuta 1941 alkaen Jyväskylän seudun reserviläisistä. Aluetta kutsutaan Seminaarinmäeksi, jolla sijaitsee nykyään Jyväskylän yliopiston tiedemuseon työtilat G-rakennuksessa. Seminaarinmäki ei ole maanmittauslaitoksen peruskartan virallinen nimi.
Keskittäminen.
Pataljoona keskitettiin junakuljetuksena 21.kesäkuuta 1941 alkaen Pieksämäen kautta Joensuun Niittylahteen.
Sotatie.
Viestipataljoona 2:n tehtävänä oli rakentaa ja ylläpitää Päämajan ja Laatokan Karjalan alueella toimineiden armeijakuntien ja Päämajan ja Karjalan Armeijan välillä olleita puhelinyhteyksiä ja -keskuksia.
Vuosien 1941 - 1944 aikana pataljoona:
Lakkauttaminen.
Viestipataljoona 2 kotiutettiin ja lakkautettiin marraskuussa 1944 Jyväskylässä.
Get Back (ASAP)

"Get Back (ASAP)" on romanialaisen artistin Alexandra Stanin neljäs single, joka julkaistiin maaliskuussa 2011. "Get Back (ASAP)" julkaistiin Isossa-Britanniassa elokuussa 2011. Kappale on korkeimmillaan sijoittunut sijalle 18 Ranskan singlelistalla, jossa se oli lähes 20 viikkoa. Romaniassa kappale oli korkeimmillaan neljäntenä Romanian Top 100 -listalla. Se pääsi listoille myös Belgiassa, Tšekissä ja Slovakiassa sekä myi platinaa Italiassa.
Suomessa single debytoi singlelistan sijalla 16.
Junneliuksen talo

Junneliuksen talo on Sauvosaaren kaupunginosassa Kemissä sijaitseva suojeltu puurakennus 1900-luvun alusta.
Talon historia.
Frans Junnelius rakennutti Kemiin 1901 nikkarityylisen puutalon, joka on suojelukohde. Rakennus sijaitsee Sauvosaarenkatu 18 ja Sankarikadun risteyksessä. Rakennuksen on suunnitellut Kemin kirkon rakennusmestari J. V. Lehtinen. Rakennuksen alkuperäinen tilaaja on ollut konemestari Stelander, mutta Junnelius osti tontin ja rakennuksen suunnitelmat omaan asuinkäyttöönsä, jo ennen rakentamisen aloittamista.. Hirsisen päärakennuksen huoneistoala on noin 530 neliötä ja piharakennusten vajaat sata neliötä. Pihapiirissä on myös konemestari Stelanderin rakennuttama pienempi asuinrakennus, joka on valmistunut jo 1897.
Frans Junneliuksen leski Hanna Junnelius myi kiinteistön Kemin Puuteollisuus Oy:lle 1921. Kemin Puuteollisuus Oy:n mentyä konkurssiin 1936 Kemin suojeluskunta hankki talon itselleen. Sotien jälkeen talossa on toiminut muun muassa sanomalehti Pohjois-Pohjan toimitus ja kirjapaino. Talossa on julkaistu myös Uuden Suomen omistamaa Pohjois-Suomi-lehteä. Vuonna 1958 rakennus siirtyi Toivo Alaraatikan omistukseen, joka rakensi taloon yleisen saunan ja useita pieniä vuokra-asuntoja. Kun rakennus siirtyi Kemin kaupungin omistukseen 1970, se oli huonokuntoinen ja purku-uhan alla. Kaupunki kunnosti rakennuksen ja vuokrasi sen Ylelle, joka toimi talossa vuosina 1981−2006.
Nykypäivä.
Oulun yliopiston arkkitehtuuriosasto järjesti 1970-luvulla talosta suunnittelukilpailun. Voittanutta suunnitelmaa ei saatettu koskaan toteutusasteelle. Kemi on yrittänyt myydä rakennusta yksityisille. Nykyään talo on yksityisomistuksessa. Taloon on remontoitu useita saunallisia vuokra-asuntoja. Ulkopinta on maalattu ja korjattu vuonna 2012 vanhaa tyyliä kunnioittaen. Piharakennus kunnostettiin 2013 saunalliseksi asuinhuoneistoksi.
Judex – salaperäinen kostaja

Judex – salaperäinen kostaja ("Judex") on vuonna 1963 ensi-iltansa saanut ranskankielinen rikoselokuva, joka on uudelleenfilmatisointi vuoden 1916 samannimisestä elokuvasta. Elokuva käsittelee sankari Judexin seikkailuja. Elokuvan ohjasi ranskalainen elokuvantekijä Georges Franju ja sen pääosia näyttelevät Channing Pollock Judexina/Vallieresina, Édith Scob Jacquelinena, Francine Bergé Dianana ja Michel Vitold Favrauxina.
Juoni.
Elokuvan juoni keskittyy pankkiiri Favrauxiin, joka saa uhkaavia viestejä Judexilta, joka kertoo maksavansa kalavelat takaisin niiden ihmisten puolesta, joita pankkiiri on huijannut. Myöhemmin Judex huumaa hänet ja vie lukkojen taa. Sillä välin entinen kotiopettajatar Diana sieppaa Jacquelinen saadakseen pankkiirin rahat.
Videojulkaisu.
Elokuva julkaistiin videotallenteena alueella 2 elokuussa 2008.
Ultra Records

Ultra Records ja aikaisemmin Ultra Music on yhdysvaltalainen levy-yhtiö. Sen perusti New Yorkissa vuonna 1995 PolyGramin ja Virgin Recordsin entinen johtaja Patrick Moxey. Tammikuussa 2013 Ultra Records fuusioitui Sony Musiciin.
Unto Satoranta

Unto Satoranta (1942 Hauho – 12. kesäkuuta 2025 Hämeenlinna) oli suomalainen vanhan tanssimusiikin laulaja, jonka keikkaura alkoi Harry Aaltosen orkesterissa 1960-luvun alussa ja jatkui 2020-luvulle. Vuonna 1964 Satoranta aloitti Ossi Aallon vakituisena solistina. Vuonna 1966 Satoranta kokosi oman orkesterin ja alkoi keikkailla sen kanssa.
Päivätyönään valimossa työskennellyt Satoranta esitti musiikkia koko uransa ajan sivutöinään. Häntä markkinoitiin muun muassa luonnehdinnalla ”Tangon vaalea valttiässä”.
David Jarolím

David Jarolím (s. 17. toukokuuta 1979 Čáslav) on tšekkiläinen jalkapalloilija, pelipaikaltaan keskikenttäpelaaja. Hän edustaa Ligue 1:ssä pelaavaa Éviania. 
Čáslavissa syntynyt Jarolím vietti osan lapsuusvuosistaan Ranskassa ja aloitti jalkapallon FC Rouenin junioriakatemiassa. Kun Jarolímin perhe palasi kotimaahan hän pelasi Slavia Prahan junioriakatemiassa. Vuonna 1994 hän siirtyi FC Bayern Müncheniin. Hän pelasi seuran reserveissä. Hän nousi seuran edustusjoukkueeseen ensimmäisen kerran kaudella 1997–1998, mutta vietti kauden pääasiassa reserveissä. Jarolím debytoi Bundesliigassa 13. huhtikuuta 1999 1. FC Kaiserslauternia vastaan.
Kauden 2011/12 jälkeen Jarolím siirtyi HSV:stä Ranskan pääsarjaan Évianin joukkueeseen.
Guy Demel

Guy Demel (s. 13. kesäkuuta 1981 Orsay, Pariisi) on norsunluurannikkolainen jalkapalloilija, joka edustaa Englannin Valioliigassa pelaavaa West Ham Unitedia.
Seurajoukkueura.
Demel kasvoi Marseillessa. Hän aloitti uransa Ligue 2:ssa Nîmes Olympiquessa. Hän siirtyi kaudeksi 2000–2001 englantilaiseen suurseuraan Arsenaliin, jossa hän pelasi vuoden reserveissä. Vuoden Lontoon visitiin jälkeen hän siirtyi vuonna 2001 Bundesliigaan Borussia Dortmundiin 600 000 euron siirtosummalla. Hän debytoi Bundesliigassa vuonna 2003 ja pelasi seurassa 33 liigaottelua. Demel ei pystynyt vakiinnuttamaan paikkaansa Dortmundin edustusjoukkueessa Matthias Sammerin ja Bert van Marwijkin alaisuudessa.
Demel siirtyi kesäkuussa 2005 Hamburger SV:hen kaksivuotisella sopimuksella. Hampurissa Demel pelasi sekä oikeana laitapuolustajana että keskikenttäpelaajana. Toukokuussa 2006 hän teki seuran kanssa vuoteen 2010 ulottuvan sopimuksen. Demel pelasi Hampurissa kauden 2010–2011 loppuun ja siirtyi seuraavaksi kaudeksi Englannin Valioliigassa pelaavaan West Ham Unitediin.
Maajoukkueura.
Demel on edustanut myös Norsunluurannikon maajoukkuetta. Hän on edustanut maata kahdesti MM-kilpailuissa vuosina 2006 ja 2010. Afrikan-mestaruuskisoissa Demel saavutti hopeaa vuonna 2006.
All Saintsin asema

All Saints on Docklands Light Railwayn asema Lontoon itäosassa. Se sijaitsee East India Dock Roadilla Docklands Light Railwayn Stratfordin haaralla Lontoon matkakortin maksualueella 2. Asema on saanut nimensä läheisestä All Saintsin kirkosta. Asemaa vastapäätä on Chrisp Street Marketin kauppakeskus.
Historia.
Asema avattiin 31. elokuuta 1987. Samalla paikalla oli aiemmin North London Railwayn Poplarin asema.
24. elokuuta 2009 junien ruuhka-aikojen kulkutiheyksiä Stratfordin haaralla muutettiin. Junat kulkevat nykyään seitsemän minuutin välein, kun ennen muutosta ne kulkivat viiden minuutin välein.
Alkmund

Alkmund, (myös Alcmund, Ealhmund, Alhmund tai Alchmund, kuoli noin. 800) oli Northumbrian prinssi, kuningas Alhredin poika. Hän vietti noin kaksikymmentä vuotta maanpaossa piktien keskuudessa, koska koki Northumbrian dynastioiden kamppailut hengenvaarallisiksi. Lopulta hän palasi Northumbriaan armeijan kanssa. Hän sai surmansa noin vuonna 800, yksityiskohdat ovat hämäriä mutta Northumbrian kuningas Eardwulfia pidetään usein surmatyöhön syyllisenä. Toisen näkemyksen mukaan tanskalaiset pakanat surmasivat hänet taistelussa.
Vaikka tarkat olosuhteet jäivät tuntemattomiksi, hänen kuolemansa nähtiin marttyyrikuolemana, ja Alkmund julistettiin pyhäksi. Alkmund haudattiin Lilleshalliin Shropshireen ja siellä raportoitiin haudalla tapahtuneen ihmeitä. Ihmetekoja pidettiin merkittävämpänä kuin sitä mahdollisuutta, että marttyyrikuoleman sijasta Alkmund saattoi kuolla kahden kristityn joukon välisessä sisällissodassa.
Kun tanskalaisten viikinkien ryöstöretket tekivät olot Shropshiressä vaarallisiksi, Alkmundin ruumis siirrettiin Derbyyn, ja hänestä tuli Derbyn suojeluspyhimys. Hänen juhlapäivänsä on 19. maaliskuuta. Hänen hautapaikallaan on ollut useita kirkkoja vuodesta 820. Viimeisin näistä kirkoista Pyhän Alkmundin kirkko purettiin vuonna 1967 kaupunkiin rakennetun kehätien alta.
Flintshire

Flintshire () on kreivikunta ja yksi Walesin hallintoalueista. Se sijaitsee maan koillisosassa Englannin rajalla Liverpoolin lounaispuolella Irlanninmeren rannalla ja sen pääkaupunkina toimii Mold. Hallintoalueella on arviolta 154 074 asukasta (vuonna 2015) ja sen pinta-ala on 437,54 neliökilometriä.
Flintshire on osa Welsh Marches -aluetta. Se on nimetty Flintshiren historiallisen kreivikunnan mukaan, mutta niiden rajat eivät ole yhteneväiset.
Palava

Palava (ent. Jaarli Padington) on vuonna 1997 Seinäjoella perustettu yhtye. Yhtye on julkaissut kaksi pitkäsoittoa, Jaarli Padington (1998) ja 10 Elämää (2001). Yhtyeen perustajajäseniin kuuluivat Osku Ketola (laulu, viulu), Markus Ala-Kauhaluoma (kitara, laulu), Matti Järvikangas (basso, laulu), Tommi Luomanperä (kitara, laulu) sekä Kari Laurila (rummut, laulu). 
Yhtye muutti nimensä muotoon Palava. Palavassa Jaarli Padingtonin alkuperäiskokoonpanosta soittaa Osku Ketola (laulu ja viulu) ja Markus Ala-Kauhaluoma (kitara ja laulu). 
Ensilevy "Jaarli Padington" oli pienen akaalaisen Ciro Sound Accessin julkaisema. Toinen albumi "10 elämää" ilmestyi vuonna 2007 Moby Disc -levymerkillä.
 1 Kaupunkiin 
 2 Irlanti 
 3 Sinun oon 
 4 Unelmia kerrakseen 
 5 Mut hulluks teet 
 6 Oppia elämään 
 7 Yli pyhänselän 
 8 Tosi tarkoituksella 
 9 Nähdä selvemmin 
 10 Kauan ootin 
 1 Väärä valtias 
 2 Tuu mukaan 
 3 Ohikiitävää 
 4 Hiekka ja pisara II 
 5 Giljotiini 
 6 Ilkeitä ja rumia 
 7 Laiskuri ja saituri 
 8 Rantakallio 
 9 Piispa ja Lalli
 (10 Kymmenen elämää)
Brestin lentoasema

Brestin lentoasema on Valko-Venäjän kuudenneksi suurimman kaupungin Brestin lentoasema maan lounaisosissa. Lentoasema sijaitsee Brestin piirissä noin 17 kilometriä Brestin kaupungin itäpuolella ja runsas kilometri Brest-Minsk-Moskova moottoritien M1:n (osa eurooppatietä E30) eteläpuolella.
Vuoden 2010 Lentoliikenteen tiedotusjulkaisun (AIP) mukaan kentällä on ICAO:n CAT I:n mukainen valaistus ja kenttä soveltuu muun muassa seuraaville lentokonetyypeille: Antonov An-124, Iljushin Il-76, Tupolev Tu-154, Boeing 737-800, B757-200, B757-500, Airbus 320-100, A310-200, B737-500 ja M-76.
Kentälle liikennöi ainakin kausittain Valko-Venäjän kansallinen lentoyhtiö Belavia. Yhtiön kesäaikataulun 2013 mukaan sillä on reittilento Brestistä Kaliningradiin ja takaisin kahdesti viikossa (3.6.2013 lähtien). Lentomatkustajia ei ole kovin paljoa, sillä Brestin lentokentän matkustajamäärän uutisoitiin vuonna 2013 jääneen noususta huolimatta vain 8 400 henkeen.
Panoksena kuolema

Panoksena kuolema (, ) on vuonna 1978 ensi-iltansa saanut hongkongilainen rikoselokuva. Elokuvan on ohjannut Robert Clouse ja pääosassa esiintyy Bruce Lee, sekä hänen sijaisnäyttelijänsä Tai Chung Kim ja Yuen Biao. 
Elokuva käyttää alkuperäisestä Bruce Leen elokuvan 34 minuutin (死亡的遊戲) löydetystä kuvamateriaalista 11 minuuttia. Loput kuvamateriaalit joissa Bruce Lee esiintyy itsenään on otettu hänen aikaisemmista elokuvistaan.
Juoni.
Billy Losta on tullut kansainvälinen elokuvatähti ja paikallinen rikosjärjestö on hänen perässään. Lo on toistuvasti kieltäytynyt osallistumasta rikollisjärjestön toimintaan. Tämän vuoksi järjestön johtaja Tri. Land palkkaa salamurhaajan tappamaan Lon kesken elokuvan kuvausten. Hän onnistuu ampumaan kuvausten aikana Lota naamaan, joka arpeuttaa näyttelijän kasvot. Lo päättää käyttää tilaisuuttaan hyväksi ja teeskentelee kuolleensa. Hän yrittää nimettömänä kostaa rikollisjärjestölle murhayrityksensä, mutta joutuu lopulta tulemaan esiin piilosta, kun hänen morsiamensa siepataan.
Jeu de paume kesäolympialaisissa 1908

Vuoden 1908 kesäolympialaisten jeu de paume järjestettiin 18.–23. toukokuuta 1908 Queen's Clubilla, Länsi-Kensingtonissa, Lontoossa, Yhdistyneessä kuningaskunnassa. Tämä oli ensimmäinen kerta, kun laji oli mukana olympialaisten ohjelmassa. Mukana oli 11 osanottajaa kahdesta eri maasta. Tapahtumia oli yksi.
Juri Gavrilov

Juri Vasiljevitš Gavrilov (s. 3. toukokuuta 1953 Setun, Neuvostoliitto) on entinen neuvostoliittolainen jalkapalloilija. Gavrilov oli keskikenttäpelaaja, joka edusti urallaan useita eri moskovalaisseuroja, pisimpään Moskovan Spartakia. 
Hän pelasi Neuvostoliiton jalkapallomaajoukkueessa vuosina 1978–1985 yhteensä 46 A-maaottelua, joissa teki 10 maalia. Neuvostoliiton pääsarjassa hän teki yhteensä 140 maalia, ollen kahtena kautena liigan paras maalintekijä. 
Gavrilov edusti maataan vuoden 1980 Moskovan olympialaisissa sekä 1982 MM-kisoissa Espanjassa. Olympiapronssia voittaneessa Neuvostoliiton joukkueessa hän onnistui maalinteossa kolmasti. MM-kisoissa hän teki maalin ottelussa Uutta-Seelantia vastaan. 
Vuonna 1988 Gavrilov siirtyi kahden vuoden ajaksi Suomeen Porin Pallo-Toverien joukkueeseen. Ensimmäinen kausi päättyi PPT:n putoamiseen SM-sarjasta joukkueen voittamatta otteluakaan. Loukkaantumisista kärsinyt Gavrilov pelasi ensimmäisen kauden aikana 15 ottelua ja teki niissä kaksi maalia. I divisioonassa hän teki yhdeksän maalia 21 ottelussa.
Pelaajauransa jälkeen Gavrilov on valmentanut muun muassa Kongon jalkapallomaajoukkuetta vuoden 2002 MM-karsinnoissa.
Koirapöllö

Koirapöllö ("Ninox connivens") on pöllöihin kuuluva lintulaji, jota tavataan Australiassa, Indonesiassa ja Papua-Uudessa-Guineassa.
Koko ja ulkonäkö.
Koirapöllö on keskikokoinen ruskea pöllö, jolla on valkoisia pilkkuja siivissä ja raidallisessa rinnassa. Sen silmät ovat suuret, ja silmät ovat keltaiset. Nokka on ruskea, eikä sillä juuri ole naamakiehkuraa. Alapuolelta se on ruskeanharmaa. Pyrstö ja siipisulat ovat vaaleammat. Koirapöllöt ovat keskikokoisia, ja niiden siipien väli on 85–100 cm. Ne painavan noin 425–510 g ja sukupuolet eroavat toisistaan vain vähän mutta koiras on vähän suurempi.
Lajilla on hyvin luonteenomainen ääni, joka voi kuulostaa koiran haukunnalta tai hyvin kovalta ja kimeältä naisen huudolta. Sen väitetään olevan Australian alkuperäisväestön kansantaruissa esiintyvän bunyipin lähde.
Levinneisyys ja elinympäristö.
Koirapöllöä tavataan Australiassa, Indonesiassa ja Papua-Uudessa-Guineassa. Lajin luontaisia elinympäristöjä ovat lauhkean vyöhykkeen metsät, subtrooppiset ja trooppiset kosteat alangot, kosteat savannit sekä subtrooppiset ja trooppiset kosteat pensaikot ja lisäksi jokivarret, järvet ja suot.
Jørgen Brønlund

Nikolaj Isak Jørgen Brønlund (14. joulukuuta 1877 Jakobshavn, Grönlanti – marras- tai joulukuu 1907) oli grönlantilainen opettaja, koiravaljakon ohjastaja ja naparetkeilijä.
Tausta.
Brønlund isä oli metsästäjä, mutta hän joutui jo nuorena orvoksi, ja hänet otettiin huostaan naispuolisen sukulaisen luokse. Hän oli Knud Rasmussenin lapsuudenystävä, jonka isä toimi pappina Jakobshavnissa (nyk. Ilulissat). Brønlund valmistui vuonna 1901 Godthåbin seminaarista (nyk. Nuuk) ja sai katekeetan viran Kangeqista, Nuukinvuonon suulta.
Rasmussenin innoittamana hän otti osaa hänen tutkimusmatkalleen Thuleen 1902-04. Matkan jälkeen hän lähti muun joukon mukana Tanskaan, missä hän muun muassa opetteli piirtoa Kristian Zahrtmannin johdolla ja opiskeli joitakin kuukausia Askovin kansanopistossa.
Tutkimusmatkat.
Brønlund oli yksi Ludvig Mylius-Erichsenin Tanska-tutkimusmatkan osanottajista 1906-08. Hän oli jo aikaisemmin ollut mukana tutkimusmatkoilla, muun muassa Knud Rasmussenin kanssa. Sen lisäksi hän oli myös taitava koiravaljakon ohjastaja ja tulkki, siispä hänet valittiin vuonna 1907 Mylius-Erichsenin ja Niels Peter Høeg Hagenin matkaan Pohjois-Grönlantiin. Tehtävänään hänellä oli pitää tutkimusmatkan päiväkirjaa. Kuten tutkimusmatkan johtajat Mylius-Erichsen ja Høeg Hagen, kärsi myös Brønlund nälästä ja paleltumista.
Tarvikkeiden hupenemisesta huolimatta Mylius-Erichsen päätti jatkaa retkikuntaa, kun toinen puolikas retkikunnasta kääntyi paluumatkalle.Syynä päätökseen oli, ettei tutkimusretken tavoitetta oltu saavutettu.
Jørgen Brønlund kuoli kuten muutkin retkikunnan jäsenistä, ja ruumiin löytyessä löytyi myös tutkimusmatkan päiväkirja. Brønlund pääsi silti ainoana perille heidän väliasemallensa. Hän oli ottanut Høeg Hagenin luonnokset mukaansa päiväkirjansa lisäksi. Hänen ruumiinsa löydettiin 13. maaliskuuta 1908 kallionkolosta, joka oli täysin peitetty. Brønlundin Høeg Hagenin luonnokset säilyivät. Brønlund oli yrittänyt sytyttää petrolilämmitintä turhaan ennen kuolemaansa.
Brønlundin viimeinen päiväkirjamerkintä, jonka tulkinnasta tosin on kiistelty, kuuluu seuraavasti: "Kuollut 79 vuonolla jälkeen kotiinpaluuyrityksen yli mannerjäätikön marraskuussa tulin tänne kuunsirpin aikaan enkä pystynyt pidemmälle paleltumien takia jaloissa ja pimeyden. Muiden ruumiit löytyvät keskeltä vuonoa jäätikön edustalta (noin 19 km päässä). Hagen kuoli 15.11. ja Mylius noin 10 päivää myöhemmin". Muiden ruumiita ei koskaan löytynyt.
Brønlunds Allé Hellerupissa on nimetty hänen mukaansa. Achton Friis on myös piirtänyt kuvan Brønlundista.
Kanepi

Kanepi on pienkauppala () ja entinen kunta Põlvamaalla, Virossa. 
Vuoden 2017 kuntauudistuksessa Kanepin kunta, Kõlleste ja Valgjärve yhdistettiin uudeksi Kanepin kunnaksi, jonka keskus on Kanepin pienkauppala.
Entinen kunta.
Pinta-alaa kunnalla oli 231,5 neliökilometriä ja vuoden 2011 alussa siellä oli 2 292 asukasta.
Kylät.
Kunnan kylät olivat: Erastvere, Heisri, Hino, Hurmi, Jõgehara, Jõksi, Kaagna, Kaagvere, Karste, Koigera, Kooraste, Lauri, Magari, Närapää, Peetrimõisa, Piigandi, Põlgaste, Rebaste, Soodoma, Sõreste ja Varbuse.
Väestö.
Vuonna 2011 Kanepin kunnassa oli 2 277 asukasta, joista 2 199 (96,6 %) oli virolaisia, 45 (2,0 %) venäläisiä ja 27 (1,2 %) muita kansallisuuksia.